Die artikel handel oor die wetenskaplike ouderdom van die Aarde. Sien ook Geskiedenis van die Aarde. Die ouderdom van die Aarde is 4.54 ± 0.05 miljard jaar (4.54 × 109 jaar ± 1%). Hierdie ouderdom is gebaseer op radiometriese datering verkry van meteoroïde. Die ouderdom word ondersteun deur radiometriese ouderdomme van die oudste bekende monsters op aarde en die maan. Met die ontwikkeling van radiometriese datering in die vroeër 20ste eeu, het metings van lood in uraanryke minerale uitgewys dat van die gesteentes se ouderdomme meer as 'n miljard (109) jaar kon wees. Die oudste minerale wat tot op hede geanaliseer is, is klein sirkoon-kristalle vanaf Jack Hills in Wes-Australië met 'n ouderdom van ten minste 4 404 miljard jaar. Wanneer die massa en ligsterkte van die Son teenoor ander sterre vergelyk word, blyk dit dat die Sonnestelsel nie veel ouer as die gesteentes kan wees nie. Kalsium-aluminiumryke insluitsels, wat die oudste vaste samestellende deel in meteoroïdes is, is ongeveer 4 567 miljard jaar oud. Hierdie ouderdom kan geneem word vir die ouderdom van ons sonnestelsel asook die boonste limiet van die Aarde se ouderdom.